[{"text_idx": "#000002", "text": "Gwirfoddolwyr yn graidd i sesiynau gwerin"}, {"text_idx": "#000004", "text": "Ers mis Ionawr eleni mae sesiwn werin newydd yn cael ei chynnal yn lolfa tafarn Pen y Baedd (Boar\u2019s Head) yng Nghaerfyrddin, wedi\u2019i ysbrydoli gan sesiwn tebyg ym Mhontardawe."}, {"text_idx": "#000006", "text": "\u201cMae sesiynau yn Nhy\u0302 Tawe, Abertawe wedi bod yn rhedeg am sbel, oeliaf 12 mlynedd, i gerddorion gwerin fwy profiadol. Yn Nhy\u0302 Tawe wnes i gyfarfod Caradog Jones, sy\u2019n delynor gwerin. Sylweddolais fod e\u2019n frawd henach i Aneirin Jones, chwaraewr ffidil arbennig (No good Boyo/ Vri), ac roeddwn i wedi gweithio gydag Aneirin pan oedd yn YGG Ystalyfera."}, {"text_idx": "#000007", "text": "Esboniodd Caradog fod syniad gydag ef i ddechrau sesiynau traddodiadol Cymreig yn ardal Cwm Tawe ac roeddwn i\u2019n gyffrous iawn am y syniad hwn, gad fy mod i\u2019n hoffi chwarae cerddoriaeth fy hun hefyd. O ganlyniad i\u2019r sgwrs anffurfiol yma, trefnon ni gyfarfod yn swyddfa\u2019r Fenter, gydag Aneirin a cherddor arall o Ystradgynlais o\u2019r enw Geraint Roberts. O ganlyniad i\u2019r cyfarfod yna, fe drefnwyd y Sesh Sw\u0302n cyntaf fis Ebrill 2017 yn Nhafarn y Gwachel ym Mhontardawe."}, {"text_idx": "#000008", "text": "Mae\u2019r Sesh Sw\u0302n ar agor i bawb o bob cefndir, gan gynnwys siaradwyr Gymraeg, dysgwyr a phobl ddi-gymraeg, yn ogystal a\u0302 cherddorion profiadol, cerddorion newydd a phobl sy jyst eisiau mwynhau mewn awyrgylch hwyl Gymreig. Fel arfer mae sesiynau gwerin yn cynnwys mwy o alawon (heb ganu) ond rydyn ni\u2019n canu cwpwl o ganeuon Cymraeg er mwyn bod yn fwy cynhwysol. Mae rhai yn hoffi dod i gael peint, gwylio a chanu ambell i gytgan. Mae\u2019r sesiynau yn codi ymwybyddiaeth o gerddoriaeth draddodiadol Gymreig ac mae rhan fwyaf o\u2019r bobol sy\u2019n mynychu wedi dysgu lot o\u2019r alawon a chaneuon dros y 2 flynedd diwethaf.\u201d"}, {"text_idx": "#000009", "text": "O ganlyniad i\u2019r sesiynau, mae 2 fand gwerin wedi ffurfio dros y flwyddyn a hanner diwethaf, sef \u2018Gwy\u0302r y Stac\u2019 o ardaloedd Cwmafan a Chastell-nedd, a Madog o ardal Cwmtawe. Mae\u2019r bandiau yma\u2019n chwarae alawon a chaneuon traddodiadol a chaneuon gwreiddiol, ac erbyn hyn maen nhw\u2019n gigio dros Gymru. Mae nifer o bobl wedi pwysleisio bod y sesiynau wedi gwella ei sgiliau a geirfa Cymraeg, yn ogystal a\u0302 sgiliau cerddoriaeth. Mae ambell i berson wedi penderfynu dysgu Cymraeg o ganlyniad o\u2019r Sesh Sw\u0302n, gan eu bod nhw am wybod beth yw ystyr rhai o\u2019r caneuon maent wedi dysgu."}, {"text_idx": "#000010", "text": "Llynedd aeth Rhys James, Heledd ap Gwynfor ei wraig a Meredydd eu mab 3 oed i dafarn y Gwachel ym Mhontardawe i fwynhau noson SeshSw\u0302n, gan ddychwelyd wedi\u2019u hysbrydoli i gynnal un tebyg yng Nghaerfyrddin. Dywed Rhys;"}, {"text_idx": "#000011", "text": "\u201cMae Heledd fy ngwraig yn gweithio i Fentrau Iaith Cymru, a thrwy\u2019r gwaith fe glywodd hi am y sesiwn yn y Gwachel ym Mhontardawe, felly aethon ni draw i ymuno. Dwi\u2019n chwarae gita\u0302r ac mae\u2019r mab Meredydd wrth ei fodd gyda cherddoriaeth, yn canu a dawnsio o hyd, felly roeddem yn awyddus i ymuno mewn. Mae nosweithiau tebyg yn digwydd yn Llanelli, Abertawe a nifer o drefi eraill ar draws Cymru a ro\u2019n ni\u2019n gresynu nad oedd dim yng Nghaerfyrddin, yn enwedig rhai sy\u2019n gadael i blant fynychu, felly dyma fynd ati i drefnu!\u201d"}, {"text_idx": "#000013", "text": "\u201cUn o lwyddiannau mawr y noson oedd yr ystod o oedran oedd yn bresennol. Roedd gyda ni deuluoedd yno \u2013 o 6 oed i\u2019r arddegau, ynghyd a\u0302 chenhedlaeth eu rhieni a hy\u0302n eto \u2013 briliant! Dyma ni ishe \u2013 pawb yn gallu mwynhau ymysg ein gilydd, a hefyd dysgu caneuon ac alawon newydd.\u201d"}]